# Lietuvos Respublikos finansų ministerija

**Komandiruočių ir kelionių fiksuotųjų įkainių nustatymo techninės paramos projektuose tyrimo ataskaita**

2016 m. gegužės 19 d.

## I. ĮVADAS

Komandiruočių ir kelionių fiksuotųjų įkainių nustatymo techninės paramos projektuose tyrimo ataskaita (toliau – tyrimo ataskaita) siekiama nustatyti tarnybinių komandiruočių (toliau – komandiruotės) Lietuvos Respublikoje (toliau – Lietuvoje) ir į užsienio valstybes, bei kelionių Lietuvoje fiksuotųjų įkainių dydžius ir jų skaičiavimo tvarką.

Tyrimo ataskaitoje nustatomi fiksuotieji įkainiai taikomi tik 2014–2020 metų Europos Sąjungos fondų investicijų veiksmų programos (toliau – veiksmų programa) 11 prioriteto „Techninė parama veiksmų programai administruoti“ projektams (toliau – techninės paramos projektai). Fiksuotieji įkainiai leis sumažinti administracinę naštą techninės paramos projektuose bei techninės paramos projektų vykdytojų (toliau – techninės paramos gavėjai), deklaruojančių techninės paramos projektų išlaidas, ir įgyvendinančiosios institucijos darbuotojų, atliekančių šių išlaidų patikrą, laiko sąnaudas.

Tyrimo ataskaitoje vartojamos sąvokos, nustatytos Atsakomybės ir funkcijų paskirstymo tarp institucijų, įgyvendinant 2014−2020 metų Europos Sąjungos struktūrinių fondų investicijų veiksmų programą, taisyklėse, patvirtintose Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014−2020 metų Europos Sąjungos struktūrinių fondų investicijų veiksmų programą“ (toliau – Atsakomybės ir funkcijų paskirstymo taisyklės), ir Techninės paramos administravimo taisyklėse, patvirtintose Lietuvos Respublikos finansų ministro 2014 m. spalio 28 d. įsakymu Nr. 1K-337 „Dėl Techninės paramos administravimo taisyklių patvirtinimo“.

Tyrimas atliktas šiais etapais:

1. Atlikta su tyrimo objektu susijusių teisės aktų analizė;
2. Atlikta kitų institucijų atliktų supaprastintai apmokamų išlaidų tyrimų ataskaitų, skelbiamų Europos Sąjungos struktūrinių fondų interneto svetainėje [www.esinvesticijos.lt](http://www.esinvesticijos.lt), analizė;
3. Nustatyti fiksuotųjų įkainių dydžiai ir išlaidų, apmokamų taikant fiksuotuosius įkainius, apskaičiavimo tvarka.

Tyrimą atliko Lietuvos Respublikos finansų ministerija ir PPMI GROUP, UAB ekspertai pagal ūkio subjektų grupės PPMI Group, UAB, viešoji įstaiga Viešosios politikos ir vadybos institutas, UAB „PricewaterhouseCoopers“ ir PricewaterhouseCoopers Luxembourg, atstovaujamos PPMI, 2015-01-07 sutartį Nr. 14P-1 su Lietuvos Respublikos finansų ministerija.

## II. TYRIMO METODIKA

### II.1. Tyrimo prielaidos ir duomenų šaltiniai

Siekiant supaprastinti techninės paramos projektų administravimą, dalis įprastinių techninės paramos projektų išlaidų – komandiruočių ir kelionių Lietuvoje bei komandiruočių į užsienio valstybes išlaidos – gali būti apmokamos supaprastintai, taikant nustatytus fiksuotuosius įkainius.

Komandiruočių ir kelionių Lietuvoje bei komandiruočių į užsienio valstybes fiksuotieji įkainiai, naudojami techninės paramos projektuose, yra nustatomi kaip sudėtiniai dydžiai, apimantys įvairaus pobūdžio komandiruočių (kelionių) išlaidas (pavyzdžiui, kelionės, dienpinigių, gyvenamojo ploto nuomos ir pan. išlaidas). Šių fiksuotųjų įkainių sudėtinės dalys nustatomos remiantis galiojančiuose Lietuvos Respublikos teisės aktuose nustatytais dydžiais ir kitų institucijų atliktomis fiksuotųjų dydžių nustatymo tyrimo ataskaitomis.

Atkreiptinas dėmesys, kad komandiruočių išlaidų apmokėjimo tvarką biudžetinėse įstaigose ir kitose įmonėse, įstaigose ir organizacijose (toliau – nebiudžetinės įstaigos) reglamentuoja skirtingi teisės aktai ir tam tikrais atvejais šių išlaidų apmokėjimo tvarka ir dydžiai biudžetinėse ir nebiudžetinėse įstaigose skiriasi, tačiau taikant lygiateisiškumo principą ir siekiant sumažinti administracinę naštą projektų vykdytojams, kurie įgyvendina ne techninės paramos projektus, yra taikomos vienodos komandiruočių išlaidų apmokėjimo sąlygos, nustatytos *Rekomendacijose dėl projektų išlaidų atitikties Europos Sąjungos struktūrinių fondų reikalavimams*, patvirtintose Žmogiškųjų išteklių plėtros veiksmų programos, Ekonomikos augimo veiksmų programos, Sanglaudos skatinimo veiksmų programos ir 2014 – 2020 metų Europos Sąjungos fondų investicijų veiksmų programos valdymo komitetų 2014 m. liepos 4 d. protokolu Nr. 34 (aktuali redakcija nuo 2016 m. gegužės 9 d.) (toliau – Rekomendacijos dėl išlaidų atitikties). Pažymėtina, kad šios Rekomendacijos dėl išlaidų atitikties netaikomos techninės paramos projektams.

Dėl techninės paramos projektų specifikos, kadangi jų tikslas - sėkmingas, efektyvus ir savalaikis veiksmų programos įgyvendinimas, o juos įgyvendinant techninės paramos gavėjų vykdoma veikla yra nuolatinė administracinio pobūdžio veikla, techninės paramos projektuose taikomi kitokie išlaidų tinkamumo reikalavimai nei įprastuose iš ES struktūrinių fondų lėšų bendrai finansuojamuose projektuose. Atitinkamai, techninės paramos projektams nėra taikomos Rekomendacijos dėl išlaidų atitikties ir yra rengiamos atskiros išlaidų tinkamumo rekomendacijos. Atsižvelgiant į tai, kad techninės paramos projektus vykdo tik tos institucijos (biudžetinės ir nebiudžetinės įstaigos), kurioms Lietuvos Respublikos Vyriausybės nutarimu patvirtintose Atsakomybės ir funkcijų paskirstymo taisyklėse yra pavestos funkcijos, susijusios su veiksmų programos įgyvendinimu, ir šių funkcijų vykdymui joms yra skiriamos techninės paramos lėšos, t.y. dalies techninės paramos gavėjų veikla apsiriboja tik su veiksmų programa susijusių funkcijų, kurių jie negali pasirinkti, vykdymu, ir jie neturi kitų lėšų šaltinių savo veiklai finansuoti, siekiama, kad techninės paramos gavėjai galėtų deklaruoti visas išlaidas, kurias jie patiria vadovaujantis teisės aktų nuostatomis, t.y. tam tikros išlaidos, kurios nėra tinkamos finansuoti kituose (ne techninės paramos) projektuose, yra laikomos tinkamomis finansuoti techninės paramos projektuose (pavyzdžiui, išeitinės išmokos darbuotojams, vykdantiems funkcijas, susijusias su veiksmų programos įgyvendinimu).

Siekiant, kad ir fiksuotųjų įkainių dydžiai kuo tiksliau atitiktų faktines techninės paramos gavėjų išlaidas, šiuo tyrimu yra nustatoma skirtinga (Lietuvos Respublikos teisės aktus atitinkanti) komandiruočių ir kelionių Lietuvoje bei komandiruočių į užsienio valstybes išlaidų, apmokamų taikant fiksuotuosius įkainius, skaičiavimo tvarka biudžetinėms ir nebiudžetinėms įstaigoms. Kadangi techninės paramos projektus įgyvendinančių biudžetinių ir nebiudžetinių įstaigų sąrašas yra baigtinis, pagal fiksuotuosius įkainius apskaičiuojama komandiruotės ar kelionės išlaidų suma, taikant tyrimo ataskaitos III dalyje nustatytas formules, bus nustatoma atsižvelgiant į konkrečioje įstaigoje nustatytą vidaus tvarką, pavyzdžiui, jeigu, vadovaujantis įstaigos vidaus tvarkos taisyklėmis, darbuotojui yra išmokama tik dalis dienpinigių normos, šio tyrimo prieduose pateikiamoje atitinkamoje pažymos formoje yra įvedamas konkretus darbuotojui išmokėtos dienpinigių normos procentas, arba jeigu nebiudžetinėje įstaigoje nėra mokami dienpinigiai vykstant į vienos dienos komandiruotę Lietuvoje, šitai nurodoma pažymos formoje ir į fiksuotąjį įkainį dienpinigių suma neįskaičiuojama.

Taip pat, techninės paramos projektuose pasitaiko atvejų, kai darbuotojas vienos komandiruotės metu vyksta į dvi užsienio valstybes, todėl tyrimo ataskaitoje nustatoma ir tokių komandiruočių išlaidų apmokėjimo, taikant nustatytus fiksuotuosius įkainius, tvarka.

Atliekant tyrimą buvo išanalizuoti šie teisės aktai ir kitų institucijų parengti fiksuotųjų dydžių nustatymo tyrimai:

1. Lietuvos Respublikos Vyriausybės 2004 m. balandžio 29 d. nutarimas Nr. 526 „Dėl tarnybinių komandiruočių išlaidų apmokėjimo biudžetinėse įstaigose taisyklių patvirtinimo“ (toliau – LRVN 526);
2. Lietuvos Respublikos Vyriausybės 2003 m. sausio 28 d. nutarimas Nr. 99 „Dėl komandiruočių sąnaudų atskaitymo iš pajamų taisyklių patvirtinimo“ (toliau – LRVN 99);
3. Lietuvos Respublikos Vyriausybės 2004 m. lapkričio 3 d. nutarimas Nr. 1365 „Dėl išlaidų, susijusių su tarnybinėmis komandiruotėmis, dydžio ir mokėjimo tvarkos“ (toliau – LRVN 1365);
4. Lietuvos Respublikos Vyriausybės 2014 m. rugsėjo 10 d. nutarimas Nr. 924 „Dėl bazinės socialinės išmokos dydžio patvirtinimo“;
5. Lietuvos Respublikos finansų ministro 1996 m. lapkričio 21 d. įsakymas Nr. 116 „Dėl dienpinigių ir gyvenamojo ploto nuomos normų vykstantiems į užsienio komandiruotes“ (toliau – Įsakymas 116);
6. Lietuvos Respublikos finansų ministerijos *Kuro ir viešojo transporto išlaidų fiksuotųjų įkainių nustatymo tyrimo ataskaita* (nuo 2015 m. balandžio 24 d. galiojanti redakcija http://www.esinvesticijos.lt/lt/dokumentai/supaprastinto-islaidu-apmokejimo-tyrimai
7. *Mokslinių išvykų išlaidų fiksuotųjų įkainių apskaičiavimo ataskaita*, patvirtinta Lietuvos mokslo tarybos pirmininko 2014 m. spalio 6 d. įsakymu Nr. V-191 (2016 m. vasario 18 d. redakcija) http://www.esinvesticijos.lt/lt/dokumentai/supaprastinto-islaidu-apmokejimo-tyrimai

Detali tyrimo metodika ir išlaidų, apmokamų taikant fiksuotuosius įkainius skaičiavimo formulės, pateikiami tyrimo ataskaitos II.2 ir III dalyse.

**II.2. Tyrimo metodika**

**II.2.1. Komandiruočių ir kelionių Lietuvoje fiksuotieji įkainiai**

Techninės paramos projektuose taikomi komandiruočių ir kelionių Lietuvoje fiksuotieji įkainiai nustatomi kaip sudėtiniai dydžiai, apimantys šias išlaidas:

* kelionei reikalingo kuro ar viešojo transporto vykstant į komandiruotės ar kelionės tikslo vietą Lietuvoje ir atgal išlaidas;
* dienpinigių Lietuvoje išlaidas (tik komandiruočių Lietuvoje atveju).

Kitos techninės paramos gavėjo patirtos komandiruočių (kelionių) Lietuvoje išlaidos gali būti deklaruojamos pagal faktiškai patirtas išlaidas, pateikiant išlaidų patyrimą ir apmokėjimą įrodančius dokumentus.

**Kelionei reikalingo kuro ar viešojo transporto vykstant į komandiruotės ar kelionės tikslo Lietuvoje vietą ir atgal išlaidos** apmokamos taikant kuro ir viešojo transporto fiksuotąjį įkainį su pridėtinės vertės mokesčiu (toliau – PVM) kilometrui, kurio dydis yra nustatytas Lietuvos Respublikos finansų ministerijos *Kuro ir viešojo transporto išlaidų fiksuotųjų įkainių nustatymo tyrimo ataskaitos* redakcijoje, galiojančioje komandiruotės (kelionės) pradžios dieną. Fiksuotojo įkainio dydis su PVM taikomas todėl, kad techninės paramos gavėjai neturi galimybės šio PVM įtraukti į atskaitą.

Nustatytas kuro ir viešojo transporto fiksuotasis įkainis taikomas nepriklausomai nuo to, kokiu transportu (tarnybiniu, privačiu, viešuoju, taksi ar kt.) asmuo vyksta į komandiruotę ar kelionę Lietuvos ribose. Kuro ar viešojo transporto išlaidų suma apskaičiuojama nustatytą fiksuotąjį įkainį padauginus iš nuvažiuotų kilometrų skaičiaus. Nuvažiuotų kilometrų skaičių techninės paramos gavėjai deklaruoja nustatytos suvestinės pažymos formoje (plačiau žr. tyrimo ataskaitos III.1 dalį).

Jeigu į komandiruotę ar kelionę Lietuvoje tuo pačiu maršrutu vyksta keli darbuotojai viena transporto priemone (išskyrus viešąjį transportą), kuro ir viešojo transporto fiksuotasis įkainis yra taikomas tik vienam darbuotojui (vairuotojui arba asmeniui, kurio transporto priemone keliaujama, jeigu keliaujama taksi, tuomet pasirinktinai vienam iš taksi vykusių darbuotojų). Jeigu į komandiruotę ar kelionę ta pačia transporto priemone vyksta daugiau negu vieno techninės paramos gavėjo darbuotojai, kuro išlaidas, apskaičiuotas taikant fiksuotąjį įkainį, deklaruoja tik tas techninės paramos gavėjas, kurio transporto priemone (nuosava, nuomota ar naudojama pagal panaudos sutartį) arba kurio darbuotojo transporto priemone keliaujama. Kiti techninės paramos gavėjai gali deklaruoti tik darbuotojų dienpinigių išlaidas (komandiruotės atveju) ir (ar) kitas techninės paramos gavėjo patirtas komandiruotės (kelionės) išlaidas, apmokamas pagal išlaidų pagrindimo dokumentus.

Jeigu į komandiruotę ar kelionę Lietuvoje vykstama nuomota transporto priemone ir nuomotojo išrašytoje sąskaitoje-faktūroje ar lygiaverčiame dokumente atskirai nurodytos transporto priemonės nuomos išlaidos ir suvartoto kuro išlaidos arba išrašytoje sąskaitoje-faktūroje ar lygiaverčiame dokumente yra nurodyta bendra transporto priemonės nuomos ir suvartoto kuro išlaidų suma, tačiau kituose dokumentuose (paslaugų teikimo sutartyje, viešojo pirkimo dokumentuose ir pan.) galima aiškiai identifikuoti transporto priemonės nuomos išlaidų sumą, transporto priemonės nuomos išlaidos apmokamos kaip realios išlaidos pagal išlaidų patvirtinimo dokumentus, o kuro išlaidos apmokamos taikant nustatytą kuro ir viešojo transporto fiksuotąjį įkainį pagal nuvažiuotų kilometrų skaičių (neatsižvelgiant į faktinę kuro išlaidų sumą). Jeigu nuomotojo išrašytoje sąskaitoje-faktūroje ar lygiaverčiame dokumente yra nurodyta bendra transporto priemonės nuomos ir suvartoto kuro išlaidų suma ir kituose dokumentuose (paslaugų teikimo sutartyje, viešojo pirkimo dokumentuose ir pan.) nėra detalizuota, kokią išlaidų dalį sudaro transporto nuomos išlaidos , kuro išlaidoms apmokėti yra taikomas nustatytas kuro ir viešojo transporto fiksuotasis įkainis pagal nuvažiuotų kilometrų skaičių, o skirtumas tarp bendros išlaidų sumos ir pagal fiksuotąjį įkainį apskaičiuotos kuro išlaidų sumos apmokamas kaip realios išlaidos.

**Dienpinigių Lietuvoje išlaidos** apmokamos tik komandiruočių atveju (t. y. netaikomos kelionių Lietuvoje atveju).

Dienpinigių Lietuvoje fiksuotųjų įkainių dydžiai ir jų apmokėjimo tvarka yra nustatomi:

* biudžetinėms įstaigoms: vadovaujantis LRVN 526;
* nebiudžetinėms įstaigoms: vadovaujantis LRVN 99 ir LRVN 1365.

Vadovaujantis šiais teisės aktais, dienpinigių išlaidos kiekvienai komandiruotės dienai sudaro 15 procentų patvirtintos bazinės socialinės išmokos dydžio[[1]](#footnote-1).

Remiantis LRVN 526 17.1 punkto nuostatomis, biudžetinių įstaigų darbuotojams dienpinigiai už komandiruotės Lietuvoje laiką mokami tik tuo atveju, jei komandiruotė trunka ilgiau nei vieną darbo dieną. Remiantis LRVN 99 10 punktu ir LRVN 1356, nebiudžetinių įstaigų darbuotojams tuo atveju, jeigu komandiruotė trunka vieną dieną, mokama 50 proc. nustatytos dienpinigių normos Lietuvoje.

Atitinkamai, jeigu komandiruotė Lietuvoje trunka vieną dieną, dienpinigių Lietuvoje išlaidų suma biudžetinėms ir nebiudžetinėms įstaigoms apskaičiuojama skirtingai.

Komandiruočių ir kelionių Lietuvoje fiksuotųjų įkainių skaičiavimo formulės ir kiekybinių rezultatų pasiekimą įrodantys dokumentai yra nustatyti tyrimo ataskaitos III dalyje.

**II.2.2. Komandiruočių į užsienį fiksuotieji įkainiai**

Techninės paramos projektuose taikomi komandiruočių į užsienį fiksuotieji įkainiai yra sudėtiniai dydžiai, apimantys šias išlaidas:

* kelionės į užsienio šalį ir atgal išlaidas;
* vietinių kelionių išlaidas;
* kitas komandiruotės išlaidas;
* dienpinigių užsienio šalyje išlaidas;
* gyvenamojo ploto nuomos užsienio šalyje išlaidas.

Projektų vykdytojų patiriamos vizos išdavimo ir su jos išdavimu susijusios išlaidos, būtinųjų skiepų ir vaistų nuo užkrečiamųjų ligų išlaidos ir renginio dalyvio mokestis gali būti deklaruojamos pagal faktiškai patirtas išlaidas, pateikiant išlaidų patyrimą ir pagrindimą įrodančius dokumentus.

Apskaičiuojant sudėtinių komandiruočių į užsienį fiksuotųjų įkainių dydžius, taikomi *Mokslinių išvykų fiksuotųjų įkainių nustatymo tyrimo ataskaitoje* (toliau – LMT tyrimas) nustatyti fiksuotieji įkainiai:

* **Kelionės į užsienio šalį ir atgal išlaidos** apmokamos taikant LMT tyrime nustatytą kelionės į užsienį išlaidų fiksuotąjį įkainį **FĮKU;**
* **Vietinių kelionių išlaidos** apmokamos taikant LMT tyrime nustatytą trumpalaikės mokslinės išvykos vietinių kelionių fiksuotąjį įkainį **FĮVKTMI** (šioje tyrimo ataskaitoje žymimas **FĮVK**), kuris apima ir kelionės į / iš oro uostą išlaidas**;**
* **Kitos komandiruočių išlaidos** apmokamos taikant LMT tyrime nustatytą kitų trumpalaikės mokslinės išvykos išlaidų fiksuotąjį įkainį **FĮKTMI**. (šioje tyrimo ataskaitoje žymimas **FĮKT**)**.**

Šie fiksuotųjų įkainių dydžiai pasirinkti naudoti, kadangi jie buvo apskaičiuoti atlikus reprezentatyvius tyrimus ir yra universalūs, t. y. LMT tyrimo I dalyje „Įvadas“ yra nustatyta, kad *„Tyrimo ataskaitoje nurodyti fiksuotųjų dydžių įkainiai taip pat gali būti naudojami ir kitų Lietuvos institucijų, administruojančių ES SF lėšas“.* LMT tyrime taip pat yra nustatyti vietinių kelionių ir kitų komandiruočių išlaidų fiksuotieji įkainiai ilgalaikėms mokslinėms išvykoms (viršijančioms 14 dienų), tačiau techninės paramos projektuose tik pavienės komandiruotės į užsienį viršija 14 dienų, todėl, siekiant sumažinti administracinę naštą, techninės paramos projektuose LMT tyrime trumpalaikėms mokslinėms išvykoms nustatytus fiksuotųjų įkainių dydžius pasirinkta taikyti visoms komandiruotėms į užsienį.

**Dienpinigių užsienio valstybėse** išlaidos apmokamos taikant dienpinigių fiksuotuosius įkainius, atitinkančius dienpinigių normas, nustatytas Įsakyme 116.

Dienpinigių užsienio valstybėse mokėjimo tvarka yra nustatyta:

* biudžetinėms įstaigoms: vadovaujantis LRVN 526;
* nebiudžetinėms įstaigoms: vadovaujantis LRVN 99 ir LRVN 1365.

Remiantis LRVN 526 9.2 punkto nuostatomis, biudžetinių įstaigų darbuotojams vykstant į užsienio valstybę, už dieną, kurią pervažiuojama Lietuvos Respublikos valstybės siena, dienpinigiai mokami pagal finansų ministro patvirtintas dienpinigių užsienio valstybėse normas, o grįžtant iš užsienio valstybės, už dieną, kurią pervažiuojama Lietuvos Respublikos valstybės siena, mokama 50 procentų finansų ministro patvirtintos dienpinigių užsienio valstybėje normos. Jeigu komandiruotės metu vykstama į keletą užsienio valstybių, finansų ministro patvirtintos dienpinigių užsienio valstybėse normos taikomos atsižvelgiant į kiekvienoje užsienio valstybėje faktiškai išbūtas dienas, o pervažiavimo į užsienio valstybę diena laikoma atvykimo į tą užsienio valstybę diena. Kai darbuotojas, vykdamas į komandiruotę, tą pačią dieną atvyksta į kelias užsienio valstybes, už šią dieną mokamas finansų ministro patvirtintų dienpinigių tose užsienio valstybėse normų vidurkis. Remiantis LRVN 526 9.3 punkto nuostatomis, biudžetinių įstaigų darbuotojams, kai tarnybinė komandiruotė trunka vieną dieną, mokama 50 procentų finansų ministro patvirtintų dienpinigių užsienio valstybėje normos, o jeigu darbuotojas apsilanko keliose užsienio valstybėse, – 100 procentų finansų ministro patvirtintų dienpinigių tose užsienio valstybėse normų vidurkio.

Atsižvelgiant į tai, kad vienos dienos komandiruotės į užsienį, kurių metų aplankoma daugiau negu viena valstybė, techninės paramos projektuose yra labai retos (remiantis 2007−2013 metų laikotarpio patirtimi), o skirtinga tokių komandiruočių išlaidų skaičiavimo tvarka neproporcingai padidintų administracinę naštą vadovaujančiajai institucijai, techninės paramos gavėjams ir įgyvendinančiajai institucijai (dėl šių pavienių atvejų atsirastų poreikis parengti / pildyti papildomas sudėtingas suvestinių pažymų formas) bei klaidų tikimybę, buvo nuspręsta tokių komandiruočių į užsienį išlaidų apskaičiavimui taikyti tyrimo ataskaitos III.2 dalyje nustatytą F8 formulę ir tyrimo ataskaitos prieduose pateiktą suvestinės pažymos 5 formą. Atitinkamai, tikėtina, kad taikant fiksuotuosius įkainius apskaičiuota tokios komandiruotės į užsienį išlaidų suma bus nežymiai mažesnė negu faktiškai patirta išlaidų suma, tačiau šitai kompensuos sumažėjusi administracinė našta techninės paramos gavėjų ir įgyvendinančiosios institucijos darbuotojams. Mažesnio už faktines išlaidas fiksuotojo įkainio taikymas neprieštarauja Europos Komisijos reglamentuose nustatytoms fiksuotųjų dydžių taikymo nuostatoms.

Tuo tarpu nebiudžetinių įstaigų darbuotojams, remiantis LRVN 99 3 punktu, dienpinigiai skaičiuojami už faktiškai išbūtą užsienyje laiką (įskaitant išvykimo iš Lietuvos ir parvykimo į ją dienas, o jeigu komandiruotės metu vykstama į keletą užsienio valstybių, dienpinigių normos taikomos atsižvelgiant į kiekvienoje užsienio valstybėje faktiškai išbūtas dienas, o pervažiavimo į užsienio valstybę diena laikoma atvykimo į tą užsienio valstybę diena.

Taip pat, vadovaujantis LRVN 526 9.4 punkto nuostatomis biudžetinės įstaigos darbuotojui mokama dienpinigių norma gali būti sumažinta, jei jis užsienio valstybėje aprūpinamas dienpinigiais ar maitinimu, o vadovaujantis LRVN 1365 6.2 punkto nuostatomis, nebiudžetinės įstaigos darbuotojui, jei jam dienpinigius moka kitas asmuo (komandiruotės vietoje priimantysis asmuo ar pan.), gali būti išmokamas tik skirtumas tarp kito asmens išmokėtos sumos ir nustatytos dienpinigių normos.

**Gyvenamojo ploto nuomos užsienio valstybėse** išlaidos apmokamos taikant gyvenamojo ploto nuomos fiksuotuosius įkainius, atitinkančius maksimalias gyvenamojo ploto nuomos normas, nustatytas Įsakyme 116.

Gyvenamojo ploto nuomos užsienio valstybėse mokėjimo tvarka yra nustatyta:

* biudžetinėms įstaigoms: vadovaujantis LRVN 526;
* nebiudžetinėms įstaigoms: vadovaujantis LRVN 99 ir LRVN 1365.

Jeigu dalį dienpinigių ir (arba) gyvenamojo ploto nuomos išlaidų apmoka ne į komandiruotę siunčiamo darbuotojo darbdavys, o trečioji šalis (pavyzdžiui, priimančioji institucija / asmuo, Europos Komisija ar pan.) arba jeigu darbdavio sprendimu darbuotojui yra mokama mažesnė nei didžiausia Įsakyme 116 nustatyta dienpinigių norma (pavyzdžiui, kai renginyje numatytas maitinimas ir jeigu dėl to įstaigos vadovo sprendimu yra išmokama mažesnė dienpinigių dalis), tokiu atveju apskaičiuojant dienpinigių ir (arba) gyvenamojo ploto nuomos išlaidas, apmokamas taikant fiksuotuosius įkainius, naudojamas *pro-rata* principas, t. y. iš ES struktūrinių fondų lėšų tinkamomis finansuoti išlaidomis pripažįstama tik dalis šių išlaidų. Suvestinės pažymos formoje, vadovaujantis formoje pateiktais pavyzdžiais ir pastabomis, nurodomos konkretus tinkamų finansuoti išlaidų procentas (plačiau žr. tyrimo ataskaitos III.2 dalį).

Atitinkamai, atsižvelgiant į organizacijos teisinį statusą, aplankomų užsienio šalių skaičių ir pervažiavimo iš vienos į kitą užsienio šalį datą, ir dienpinigių bei gyvenamojo ploto išlaidų, kurias apmoka techninės paramos gavėjas, dalį, pagal fiksuotuosius įkainius apmokama komandiruotės į užsienį išlaidų suma nebiudžetinių ir biudžetinių įstaigų darbuotojams apskaičiuojama pagal skirtingas formules.

Komandiruočių į užsienį fiksuotųjų įkainių skaičiavimo formulės ir kiekybinių rezultatų pasiekimą įrodantys dokumentai yra nustatyti tyrimo ataskaitos III.2 dalyje.

***III. TYRIMO REZULTATAI***

**III.1. Komandiruočių ir kelionių Lietuvoje fiksuotieji įkainiai**

**Komandiruočių ir kelionių Lietuvoje fiksuotieji įkainiai** apskaičiuojami pagal formules:

1. Komandiruotės Lietuvoje fiksuotasis įkainis biudžetinėms įstaigoms:

**FĮKOM\_LT\_BĮ\_1**= FĮ kuro ir viešojo transporto (su PVM)\*KM+FĮDIENLT\*D, kai D>1 (F1);

**FĮKOM\_LT\_BĮ\_2**= FĮ kuro ir viešojo transporto (su PVM)\*KM, kai D=1 (F2);

1. Komandiruotės Lietuvoje fiksuotasis įkainis nebiudžetinėms įstaigoms:

**FĮKOM\_LT\_NBĮ-\_1**= FĮ kuro ir viešojo transporto (su PVM)\*KM+FĮDIENLT\*D, kai D>1 (F3);

**FĮKOM\_LT\_NBĮ-\_2**= FĮ kuro ir viešojo transporto (su PVM)\*KM+FĮDIENLT\*(D-0,5), kai D=1 (F4);

1. Kelionės Lietuvoje fiksuotasis įkainis biudžetinėms ir nebiudžetinėms įstaigoms:

**FĮKEL**= FĮ kuro ir viešojo transporto (su PVM)\*KM (F5).

Formulėse (F1-F5) naudojamų dydžių reikšmės:

FĮ kuro ir viešojo transporto (su PVM) – Kuro ir viešojo transporto išlaidų fiksuotųjų įkainių nustatymo tyrimo ataskaitoje nustatytas kuro ir viešojo transporto fiksuotasis įkainis su PVM;

KM – nuvažiuotų kilometrų skaičius;

FĮDIENLT – dienpinigių Lietuvoje fiksuotasis įkainis;

D – komandiruotės dienų skaičius.

Techninės paramos gavėjams deklaruojant įgyvendinančiajai institucijai komandiruočių ir kelionių Lietuvoje išlaidas pagal fiksuotuosius įkainius teikiami 1 lentelėje nustatyti dokumentai.

Jeigu techninės paramos gavėjas (nebiudžetinė įstaiga) nemoka darbuotojui dienpinigių, kai komandiruotė Lietuvoje trunka 1 dieną, tai pažymima pažymoje ir dienpinigių išlaidos nėra finansuojamos.

**1 lentelė. Komandiruočių ir kelionių Lietuvoje fiksuotųjų įkainių kiekybinių rezultatų pasiekimą įrodantys dokumentai**

|  |  |  |  |
| --- | --- | --- | --- |
| **Išvykos tipas** | **Įstaigos teisinis statusas** | **Pagrindinis dokumentas** | **Kiti dokumentai** |
| Komandiruotė ar kelionė Lietuvoje | Biudžetinė įstaiga | Suvestinė pažyma, 1 forma | 1. ***(tik komandiruotės atveju)* Įsakymas ar potvarkis (ar lygiavertis dokumentas) dėl komandiruotės, kuriame nurodomas komandiruojamas darbuotojas, komandiruotės Lietuvoje tikslas, vietovė ir laikotarpis.**   Jei komandiruotės tikslas pagal dokumentus nėra aiškus, turėtų būti pridedami dokumentai, kuriais pagrindžiamos komandiruotės Lietuvoje tikslo sąsajos su ES struktūrinių fondų lėšų administravimo veiklomis, pavyzdžiui, renginio programos, darbotvarkės, komandiruotės ataskaitos ar kiti dokumentai;   1. **Komandiruotės (kelionės) metu nuvažiuotų kilometrų skaičių pagrindžiantis dokumentas(-ai)** (detalesni reikalavimai pagrindžiantiems dokumentams pateikiami po šia lentele) |
| Nebiudžetinė įstaiga | Suvestinė pažyma, 2 forma |

Komandiruotės ar kelionės metu nuvažiuotų kilometrų skaičių pagrindžiančių dokumentų pavyzdžiai:

* **Važiuojant automobiliu**: kelionės lapas, kuriame nurodytas kelionės maršrutas ir faktinis nuvažiuotų kilometrų skaičius. Jeigu keletui kelionių pildomas vienas kelionės lapas, į suvestinę pažymą gali būti įtraukiamas bendras per laikotarpį, už kurį teikiamas kelionės lapas, vieno miesto (rajono) ribose nuvažiuotų kilometrų skaičius (pavyzdžiui „po Vilnių“ ar „po Kauno miestą ir rajoną“). Tokiu atveju suvestinėje pažymoje kelionės pradžios ir pabaigos datos nurodomos kaip pirmoji ir paskutinė kelionės lape nurodytos kelionių vieno miesto (rajono) ribose datos. Jeigu ne visos kelionės lape nurodytos kelionės yra tinkamos finansuoti iš 2014−2020 m. techninės paramos prioriteto lėšų, techninės paramos gavėjas privalo apskaičiuoti ir kelionės lape pažymėti tinkamas finansuoti keliones arba nurodyti iš techninės paramos prioriteto lėšų finansuojamų kelionių dalį (procentą) bei pridėti priskyrimo metodiką ar kitą paskaičiavimus pagrindžiantį dokumentą. Suvestinėje pažymoje nuvažiuotų kilometrų skaičius nurodomas pritaikius šį procentą. Pavyzdžiui, jeigu kelionės lape nurodyta, kad nuvažiuota 1000 km., o iš techninės paramos prioriteto tinkamų finansuoti kelionių dalis sudaro 50 proc., suvestinėje pažymoje nurodomas nuvažiuotų kilometrų skaičius yra 1000\*50/100=500 km.;
* **Važiuojant taksi**: taksi kvitas, kuriame nurodytas nuvažiuotų kilometrų skaičius arba taksi įmonės sąskaita (ar lygiavertis dokumentas), kurioje nurodytas kelionių taksi kilometrų skaičius. Jeigu ne visos sąskaitoje nurodytos kelionės taksi yra tinkamos finansuoti iš 2014−2020 m. techninės paramos prioriteto lėšų, techninės paramos gavėjas privalo pažymėti tinkamas finansuoti keliones arba nurodyti finansavimo iš techninės paramos prioriteto lėšų procentą bei pridėti priskyrimo metodiką ar kitą paskaičiavimus pagrindžiantį dokumentą. Į suvestinę pažymą gali būti įtraukiamas tik bendras sąskaitoje nurodytų kilometrų skaičius už iš techninės paramos prioriteto lėšų tinkamas finansuoti keliones. Tokiu atveju suvestinėje pažymoje kelionės pradžios ir pabaigos datos nurodomos kaip pirmoji ir paskutinė sąskaitoje nurodytos datos;
* **Važiuojant viešuoju transportu ar keliaujant kitais būdais**: kelionės maršruto išklotinė, nurodant kilometrų skaičių (pavyzdžiui, iš „google maps“). Kelionės atveju, kai nėra rengiamas įsakymas ar potvarkis, darbuotojo kelionės faktui įrodyti papildomai turi būti pateikta avanso apyskaita ar kitas dokumentas, įrodantis kelionės įvykimo faktą.

Jeigu nėra pateikiamas nei vienas iš aukščiau nurodytų nuvažiuotų kilometrų skaičių pagrindžiančių dokumentų, tačiau yra įrodytas kelionės įvykimo faktas ir suvestinėje pažymoje nurodytas kelionės (komandiruotės) maršrutas, nurodžius išvykimo ir atvykimo miestus, kurie yra nustatyti *Kuro ir viešojo transporto išlaidų fiksuotųjų įkainių nustatymo tyrimo ataskaitos* 7 priede - atstumų lentelėje, nuvažiuotų kilometrų skaičius apskaičiuojamas pagal atstumų lentelę.

Darbuotojo atvykimo į darbo vietą ir grįžimo iš jos kelionės išlaidos, kai teisės aktais nustatyta, kad darbuotojui tokios išlaidos gali būti kompensuojamos, suvestinėje pažymoje gali būti deklaruojamos kaip bendras per ataskaitinį laikotarpį, už kurį teikiama suvestinė pažyma, šiuo tikslu nuvažiuotas kilometrų skaičius. Taip pat pateikiama kelionės maršruto išklotinė, nurodant kilometrų skaičių, kurioje (ar teikiant papildomą dokumentą) pažymima, kiek kartų per ataskaitinį laikotarpį šiuo maršrutu buvo važiuota.

Komandiruočių ir kelionių Lietuvoje fiksuotieji įkainiai netaikomi institucijų mokamoms kompensacijoms degalų įsigijimo ir automobilio amortizacijos išlaidoms padengti netarnybinius automobilius tarnybos reikmėms naudojantiems darbuotojams, kai tokios išlaidos apmokamos vadovaujantis Lietuvos Respublikos Vyriausybės 1998 m. lapkričio 17 d. nutarimu Nr. 1341 „Dėl Tarnybinių lengvųjų automobilių biudžetinėse įstaigose“ 1.8 papunkčiu Kompensacijos degalų įsigijimo ir amortizacijos išlaidoms apmokėti deklaruojamos įgyvendinančiajai institucijai pagal realiai patirtas išlaidas.

Netinkamomis finansuoti taikant fiksuotuosius įkainius laikomos komandiruočių (kelionių) Lietuvoje išlaidos, apmokėtos iš 2007−2013 m. ES struktūrinės paramos periodo lėšų.

**III.2. Komandiruočių į užsienį fiksuotieji įkainiai**

**Komandiruočių į užsienį fiksuotieji įkainiai** apskaičiuojami pagal formules:

1. Biudžetinėms įstaigoms, kai vienos komandiruotės metu vykstama tik į vieną užsienio valstybę:

**FĮKOM\_UŽS\_BĮ\_1**=FĮKU+FĮVK\*D+FĮKT\*D+FĮDIEN\*(D-0,5)\*PDIEN/100+FĮAPG\*(D-1)\*PAPG/100 (F6);

1. Biudžetinėms įstaigoms, kai vienos komandiruotės į užsienį metu yra vykstama į dvi užsienio valstybes ir atvykimo į pirmąją užsienio valstybę diena **nesutampa** su atvykimo į antrąją užsienio valstybę diena:

**FĮKOM\_UŽS\_BĮ\_2nesut**=(FĮKU1+FĮKU2)\*0,5+FĮVK\*D1+FĮKT\*D1+FĮVK\*D2+FĮKT\*D2+FĮDIEN1\*(D1-0,5)\*PDIEN1/100+FĮDIEN2\*D2\*P DIEN2/100+FĮAPG1\*(D1-0,5)\*PAPG1/100+FĮAPG2\*(D2-0,5)\*PAPG2/100 (F7);

1. Biudžetinėms įstaigoms, kai vienos komandiruotės į užsienį metu yra vykstama į dvi užsienio valstybes ir atvykimo į pirmąją užsienio valstybę diena **sutampa** su atvykimo į antrąją užsienio valstybę diena

**FĮKOM\_UŽS\_BĮ\_2sut**=(FĮKU1+FĮKU2)\*0,5+FĮVK\*D1+FĮKT\*D1+FĮVK\*D2+FĮKT\*D2+FĮDIEN1\*D1\*PDIEN1/100+FĮDIEN2\*(D2-0,5)\*PDIEN2/100+FĮAPG2\*(D2-0,5)\*PAPG2/100, kai D1=0,5 (F8);

1. Nebiudžetinėms įstaigoms, kai vienos komandiruotės metu vykstama tik į vieną užsienio valstybę;

**FĮKOM\_UŽ\_NBĮ\_1**=FĮKU+FĮVK\*D+FĮKT\*D+FĮDIEN\*D\*PDIEN/100+FĮAPG\*(D-1)\*PAPG/100 (F9);

1. Nebiudžetinėms įstaigoms, kai vienos komandiruotės į užsienį metu yra vykstama į dvi užsienio valstybes

**FĮKOM\_UŽS\_NBĮ\_2**=(FĮKU1+FĮKU2)\*0,5+FĮVK\*D1+FĮKT\*D1+FĮVK\*D2+FĮKT\*D2+FĮDIEN1\*(D1-0,5)\*PDIEN1/100+FĮDIEN2\*(D2+0,5)\*PDIEN2/100+FĮAPG1\*(D1-0,5)\*PAPG1/100+FĮAPG2\*(D2-0,5)\*PAPG2/100 (F10).

Formulėse (F6-F10) naudojamų dydžių reikšmės:

FĮKU – užsienio valstybei, į kurią vykstama komandiruotės į užsienį metu (kai vykstama tik į vieną valstybę), taikomaskelionės į užsienį išlaidų fiksuotasis įkainis;

FĮKU1 – pirmajai užsienio valstybei, į kurią vykstama komandiruotės į užsienį metu, taikomas kelionės į užsienį išlaidų fiksuotasis įkainis;

FĮKU2 – antrajai užsienio valstybei, į kurią vykstama komandiruotės į užsienį metu, taikomas kelionės į užsienį išlaidų fiksuotasis įkainis;

FĮVK – vietinių kelionių fiksuotasis įkainis;

FĮKT − kitų komandiruotės išlaidų fiksuotasis įkainis;

FĮDIEN –užsienio valstybei, į kurią vykstama komandiruotės į užsienį metu (kai vykstama tik į vieną valstybę) taikomas dienpinigių fiksuotasis įkainis;

FĮDIEN1 –pirmajai užsienio valstybei, į kurią vykstama komandiruotės į užsienį metu, taikomas dienpinigių fiksuotasis įkainis;

FĮDIEN2 –antrajai užsienio valstybei, į kurią vykstama komandiruotės į užsienį metu, taikomas dienpinigių fiksuotasis įkainis;

D – komandiruotės į užsienį (kai vykstama tik į vieną valstybę) trukmė dienomis;

D1 – komandiruotės į užsienį metu pirmojoje valstybėje praleistas laikas dienomis (dieną, kai iš pirmosios užsienio valstybės darbuotojas išvyksta į antrąją užsienio valstybę, laikoma, kad darbuotojas pirmojoje užsienio valstybėje minėtą dieną buvo pusę dienos);

D2 – komandiruotės į užsienį metu antrojoje valstybėje praleistas laikas dienomis (dieną, kai iš pirmosios užsienio valstybės darbuotojas atvyksta į antrąją užsienio valstybę, laikoma, kad darbuotojas antrojoje užsienio valstybėje minėtą dieną buvo pusę dienos);

PDIEN – techninės paramos gavėjo apmokama dienpinigių išlaidų dalis nuo Įsakyme 116 nustatytos dienpinigių normos;

PDIEN1 – techninės paramos gavėjo apmokama dienpinigių išlaidų dalis nuo Įsakyme 116 nustatytos dienpinigių normos pirmojoje užsienio valstybėje;

PDIEN2 – techninės paramos gavėjo apmokama dienpinigių išlaidų dalis nuo Įsakyme 116 nustatytos dienpinigių normos antrojoje užsienio valstybėje;

FĮAPG – užsienio valstybei, į kurią vykstama komandiruotės į užsienį metu (kai vykstama tik į vieną valstybę), taikomas gyvenamojo ploto nuomos išlaidų fiksuotasis įkainis;

FĮAPG1 – pirmajai užsienio valstybei, į kurią vykstama komandiruotės į užsienį metu, taikomas gyvenamojo ploto nuomos išlaidų fiksuotasis įkainis;

FĮAPG2 – antrajai užsienio valstybei, į kurią vykstama komandiruotės į užsienį metu, taikomas gyvenamojo ploto nuomos išlaidų fiksuotasis įkainis;

PAPG – techninės paramos gavėjo apmokama gyvenamojo ploto nuomos išlaidų dalis (kai vykstama tik į vieną valstybę);

PAPG1 – techninės paramos gavėjo apmokama gyvenamojo ploto nuomos išlaidų dalis pirmojoje užsienio valstybėje;

PAPG2 – techninės paramos gavėjo apmokama gyvenamojo ploto nuomos išlaidų dalis antrojoje užsienio valstybėje.

Techninės paramos gavėjams deklaruojant įgyvendinančiajai institucijai komandiruočių į užsienį išlaidas pagal fiksuotuosius įkainius, teikiami 2 lentelėje nustatyti dokumentai.

**2 lentelė. Komandiruočių į užsienį fiksuotųjų įkainių kiekybinių rezultatų pasiekimą įrodantys dokumentai**

|  |  |  |  |
| --- | --- | --- | --- |
| **Komandiruotės metu aplankomų valstybių skaičius** | **Įstaigos teisinis statusas** | **Pagrindinis dokumentas** | **Kiti dokumentai** |
| Viena užsienio valstybė | Biudžetinė įstaiga | Suvestinė pažyma 3 forma | 1. **Įsakymas ar potvarkis (ar lygiavertis dokumentas) dėl komandiruotės į užsienį, kuriame nurodomas komandiruojamas darbuotojas (-ai), komandiruotės tikslas, aplankoma(-os) užsienio valstybė(-ės) ir laikotarpis.**   Jei komandiruotės tikslas pagal dokumentus nėra aiškus, turėtų būti pridedami dokumentai, kuriais pagrindžiamos komandiruotės tikslo sąsajos su ES struktūrinių fondų lėšų administravimo veiklomis, pavyzdžiui, renginio programos, darbotvarkės, komandiruotės ataskaitos ar kiti dokumentai;   1. *(Jeigu dalį dienpinigių ar gyvenamojo ploto nuomos išlaidų apmoka trečioji šalis ir ši informacija nepateikiama įsakyme dėl komandiruotės)* **Banko sąskaitos išrašas dėl trečiosios šalies apmokėtos sumos ar kitas dokumentas, kuriame nurodyta trečiosios šalies apmokama suma ar išlaidų dalis.** |
| Nebiudžetinė įstaiga | Suvestinė pažyma 6 forma |
| Dvi užsienio valstybės ir atvykimo į pirmąją užsienio valstybę diena **nesutampa** su atvykimo į antrąją užsienio valstybę diena | Biudžetinė įstaiga | Suvestinė pažyma, 4 forma |
| Dvi užsienio valstybės ir atvykimo į pirmąją užsienio valstybę diena **sutampa** su atvykimo į antrąją užsienio valstybę diena | Biudžetinė įstaiga | Suvestinė pažyma, 5 forma |
| Dvi užsienio valstybės | Nebiudžetinė įstaiga | Suvestinė pažyma, 7 forma |

Jeigu dienpinigius (100 proc.), gyvenamojo ploto nuomos išlaidas (100 proc.), vietinių kelionių išlaidas (visas ar dalį) ir (ar) kitas komandiruotės išlaidas (visas ar dalį) apmoka ne į komandiruotę siunčiamo darbuotojo darbdavys, o trečioji šalis (pavyzdžiui, priimančioji institucija, Europos Komisija ar pan.), suvestinės pažymos formoje nurodoma, kad atitinkamas išlaidas apmoka ne techninės paramos gavėjas, ir tokios išlaidos nėra finansuojamos iš techninės paramos prioriteto lėšų.

Jeigu trečioji šalis apmoka tik dalį dienpinigių ir (arba) gyvenamojo ploto nuomos išlaidų arba jeigu techninės paramos gavėjas įstaigos vadovo sprendimu apmoka tik dalį Įsakyme 116 nustatytos dienpinigių normos, iš techninės paramos prioriteto lėšų tinkamų finansuoti išlaidų suma apskaičiuojama suvestinėje pažymos formoje nurodant faktinę techninės paramos gavėjo apmokamą šių išlaidų dalį (procentą).

Kai trečioji šalis apmoka dalį dienpinigių arba įstaigos vadovo sprendimu darbuotojui yra išmokama mažesnė nei Įsakyme 116 nustatyta dienpinigių norma, tinkamų finansuoti dienpinigių išlaidų suma apskaičiuojama proporcingai techninės paramos gavėjo apmokėtai dienpinigių daliai (pavyzdžiui, jei biudžetinės įstaigos darbuotojas vyko į komandiruotę į Paryžių, kurioje buvo aprūpintas dienpinigiais ir dėl to įstaigos vadovo sprendimu darbuotojui buvo išmokėta 30 procentų Įsakyme 116 nustatytų dienpinigių normos, tinkamų finansuoti dienpinigių išlaidų dalis sudarys 30 proc. maksimalios dienpinigių normos Prancūzijoje, t. y. 57\*30/100=17,1 eurų per dieną.

Jeigu nurodyta tik aprūpinimo dienpinigiais suma, tačiau nenurodomas dienpinigių procentas nuo Įsakyme 116 nustatytos dienpinigių normos, pavyzdžiui, nebiudžetinės įstaigos darbuotojas vyko į 2 dienų komandiruotę į Briuselį ir buvo aprūpintas 100 eurų dienpinigių užsienio šalyje, o techninės paramos gavėjas darbuotojui išmokėjo skirtumą - (57\*2-100=14 eurų), tuomet techninės paramos gavėjo apmokėtas dienpinigių procentas apskaičiuojamas proporcingai maksimaliai dienpinigių sumai, apskaičiuotai teisės aktuose nustatyta tvarka pagal Įsakyme 116 nustatytas dienpinigių normas, t. y. 14/(57\*2)\*100=12,28 proc.

Kai trečioji šalis apmoka gyvenamojo ploto nuomą už dalį komandiruotės laiko (nurodant už kelias naktis yra apmokamos išlaidos), pavyzdžiui už 1 naktį iš 3 komandiruotės naktų konkrečioje šalyje, tinkamų finansuoti gyvenamojo ploto nuomos išlaidų dalis apskaičiuojama proporcingai techninės paramos gavėjo apmokamai apgyvendinimo trukmei, t. y. techninės paramos gavėjas apmoka 2 iš 3 naktų konkrečioje šalyje, atitinkamai, tinkamomis finansuoti laikoma 2/3\*100=66,7 proc. gyvenamojo ploto nuomos išlaidų.

Kai trečioji šalis apmoka dalį gyvenamojo ploto nuomos išlaidų, nenurodant apmokamų naktų skaičiaus, tinkamų finansuoti gyvenamojo ploto nuomos išlaidų dalis apskaičiuojama proporcingai pagal gyvenamojo ploto nuomos normas apskaičiuotai išlaidų sumai. Pavyzdžiui, trečioji šalis apmoka 300 eurų nakvynės Briuselyje išlaidų, o bendra komandiruotės į Briuselį trukmė - 4 dienos (3 naktys). Gyvenamojo ploto nuomos norma Belgijoje – 197 eurų už naktį, už 3 naktis – 3\*197=591 euras. Tinkamomis finansuoti laikoma (100-300/591\*100)=49,2 proc. gyvenamojo ploto nuomos išlaidų, apmokamų techninės paramos gavėjo.

Jeigu į komandiruotę į užsienį vyksta keli darbuotojai viena transporto priemone (išskyrus viešąjį transportą), kelionės į užsienį fiksuotasis įkainis FĮKU yra taikomas tik vienam darbuotojui (vairuotojui arba asmeniui, kurio transporto priemone keliaujama, jeigu keliaujama taksi, pasirinktinai vienam iš taksi keliavusių darbuotojų).

Jeigu vienos komandiruotės metu vykstama į daugiau negu dvi užsienio valstybes, komandiruotės į užsienį išlaidos apmokamos kaip realios išlaidos, pagal išlaidų pagrindimo dokumentus. Taip pat pagal išlaidų pagrindimo dokumentus apmokamos tinkamos finansuoti užsienio valstybėse reziduojančių techninės paramos darbuotojų komandiruočių ar kelionių į Lietuvą ar kitą užsienio valstybę išlaidas, kadangi, vadovaujantis LRVN 526, tokių išlaidų apmokėjimo tvarka (pavyzdžiui, gyvenamojo ploto išlaidų apmokėjimo tvarka) skiriasi nuo įprastinės komandiruočių į užsienio valstybes išlaidų apmokėjimo tvarkos. Remiantis 2007−2013 m. laikotarpio patirtimi, tokio pobūdžio komandiruotės (kelionės) yra labai retos (pavienės), o papildomų suvestinių pažymų formų rengimas ir pildymas ženkliai padidintų administracinę naštą.

Netinkamomis finansuoti taikant fiksuotuosius įkainius laikomos komandiruočių į užsienį išlaidos, apmokėtos iš 2007−2013 m. ES struktūrinės paramos periodo lėšų. Taip pat netinkamomis finansuoti laikomos komandiruotės išlaidos, kai trečioji šalis kompensuoja nustatyto dydžio sumą, tačiau nėra galimybės identifikuoti kokioms konkrečioms išlaidų kategorijoms priskiriamos kompensuotos išlaidos.

***IV. NUSTATYTŲ FIKSUOTŲJŲ DYDŽIŲ TAIKYMAS***

Tyrimo ataskaitos III dalyje nustatyti komandiruočių ir kelionių fiksuotųjų įkainių dydžiai taikomi iš 2014−2020 metų Europos Sąjungos struktūrinių fondų lėšų finansuojamų techninės paramos projektų išlaidoms apmokėti (nėra taikomi panašioms ne techninės paramos projektų išlaidoms). Fiksuotieji įkainiai taikomi išlaidoms, patirtoms nuo išlaidų tinkamumo finansuoti laikotarpio pradžios.

Pasikeitus fiksuotųjų įkainių dydžiams, nustatytiems kitų institucijų tyrimo ataskaitose (tyrimo ataskaitos II.1 dalyje 6-7 punktuose nurodytuose dokumentuose), ši tyrimo ataskaita nėra keičiama. Nauji fiksuotųjų įkainių dydžiai taikomi nuo tyrimo ataskaitos II.1 dalyje 6-7 punktuose nurodytų fiksuotųjų įkainių tyrimų ataskaitos naujos redakcijos įsigaliojimo datos (ši data nurodyta tyrimo ataskaitos pirmojo puslapio viršutiniame dešiniajame kampe) ir taikomi komandiruočių (kelionių), kurių pradžios data sutampa ar yra vėlesnė už tyrimo ataskaitos naujos redakcijos įsigaliojimo datą, išlaidoms. Tuo atveju, jeigu komandiruotės į užsienį arba komandiruotės (kelionės) Lietuvoje pradžios data yra ankstesnė nei pirminė tyrimo ataskaitos (taip pat kitos institucijos tyrimo ataskaitos) redakcijos data, tokioms komandiruotėms taikomi fiksuotųjų įkainių dydžiai, nustatyti pirminėje tyrimo ataskaitos redakcijoje.

Šioje tyrimo ataskaitoje nustatyti fiksuotieji įkainiai ir (ar) jų skaičiavimo tvarka keičiama pasikeitus Lietuvos Respublikos teisės aktams, reglamentuojantiems komandiruočių išlaidų apmokėjimo tvarką, nurodytiems šios tyrimo ataskaitos II.1 dalies 1-5 punktuose. Pasikeitus teisės aktuose nurodytiems dienpinigių ir (ar) gyvenamojo ploto nuomos dydžiams, minėti dydžiai yra atnaujinami pažymų formose, esančiose prie tyrimo ataskaitos. Atnaujintos pažymų formos yra skelbiamos Europos Sąjungos struktūrinių fondų interneto svetainėje <http://www.esinvesticijos.lt/lt/dokumentai/supaprastinto-islaidu-apmokejimo-tyrimai>. Nauji dienpinigių ir (ar) gyvenamojo ploto nuomos dydžiai yra taikomi komandiruotėms į užsienį ir (ar) Lietuvoje, kurių pradžios data sutampa ar yra vėlesnė už dieną, kai įsigalioja teisės aktų pakeitimai, kuriais buvo keičiami dienpinigių ir (ar) gyvenamojo ploto nuomos dydžiai. Pasikeitus teisės aktuose numatytai dienpinigių ir (ar) gyvenamojo ploto nuomos apskaičiavimo tvarkai yra keičiama tyrimo ataskaita. Pakeista tyrimo ataskaita išdėstoma nauja redakcija, nurodant naujos redakcijos įsigaliojimo datą ir skelbiama Europos Sąjungos struktūrinių fondų interneto svetainėje <http://www.esinvesticijos.lt/lt/dokumentai/supaprastinto-islaidu-apmokejimo-tyrimai>. Nauja skaičiavimo tvarka taikoma nuo tyrimo ataskaitos naujos redakcijos įsigaliojimo dienos komandiruotėms, kurių pradžios data sutampa ar yra vėlesnė už tyrimo ataskaitos naujos redakcijos įsigaliojimo datą.

Už tyrimo ataskaitos atnaujinimą yra atsakingas Lietuvos Respublikos finansų ministerijos Europos Sąjungos struktūrinės paramos valdymo departamentas. Įgyvendinančioji institucija – VšĮ Centrinė projektų įgyvendinimo agentūra – yra atsakinga už tyrimo ataskaitos II.1 dalies 1-5 punktuose nurodytų teisės aktų pokyčių stebėseną ir Lietuvos Respublikos finansų ministerijos informavimą bei tyrimo ataskaitos prieduose (suvestinių pažymų formose) nustatytų fiksuotųjų įkainių dydžių atnaujinimą.

Esant poreikiui, tyrimo ataskaitos prieduose pateikiamas rekomendacines suvestinių pažymų formas techninės paramos gavėjas gali koreguoti ar papildyti naujais stulpeliais, suderinęs tokį koregavimą ar papildymą su įgyvendinančiąja institucija.

\_\_\_\_\_\_\_\_\_\_\_\_\_\_\_\_\_\_\_\_

**PRIEDŲ SĄRAŠAS**

**1 forma.** Pažyma dėl komandiruočių ir kelionių Lietuvoje išlaidų apskaičiavimo (biudžetinėms įstaigoms, kurios yra techninės paramos gavėjos);

**2 forma.** Pažyma dėl komandiruočių ir kelionių Lietuvoje išlaidų apskaičiavimo (nebiudžetinėms įstaigoms, kurios yra techninės paramos gavėjos);

**3 forma.** Pažyma dėl komandiruočių į užsienį, kurių metu vykstama tik į vieną užsienio šalį, išlaidų apskaičiavimo (biudžetinėms įstaigoms, kurios yra techninės paramos gavėjos);

**4 forma.** Pažyma dėl komandiruočių į užsienį, kurių metu vykstama į dvi užsienio šalis (kai atvykimo į pirmąją šalį ir atvykimo į antrąją šalį dienos nesutampa), išlaidų apskaičiavimo (biudžetinėms įstaigoms, kurios yra techninės paramos gavėjos);

**5 forma.** Pažyma dėl komandiruočių į užsienį, kurių metu vykstama į dvi užsienio šalis (kai atvykimo į pirmąją šalį ir atvykimo į antrąją šalį dienos sutampa), išlaidų apskaičiavimo (biudžetinėms įstaigoms, kurios yra techninės paramos gavėjos);

**6 forma.** Pažyma dėl komandiruočių į užsienį, kurių metu vykstama tik į vieną užsienio šalį, išlaidų apskaičiavimo (nebiudžetinėms įstaigoms, kurios yra techninės paramos gavėjos);

**7 forma.** Pažyma dėl komandiruočių į užsienį, kurių metu vykstama į dvi užsienio šalis, išlaidų apskaičiavimo (nebiudžetinėms įstaigoms, kurios yra techninės paramos gavėjos).

1. Vadovaujantis Lietuvos Respublikos Vyriausybės 2014 m. rugsėjo 10 d. nutarimu Nr. 924 „Dėl bazinės socialinės išmokos dydžio patvirtinimo“, nuo 2015 m. sausio 1 d. bazinės socialinės išmokos dydis yra 38 eurai. [↑](#footnote-ref-1)